RESOLUCIÓN do 28 de xullo de 2025, da Dirección Xeral de Gandaría, Agricultura e Industrias Agroalimentarias, pola que se amplían as zonas demarcadas da praga de corentena denominada flavescencia dourada da vide e se manteñen as medidas urxentes para a súa erradicación e control na Comunidade Autónoma de Galicia.
Consellería do Medio Rural — III. Outras disposicións — 05/08/2025

Antecedentes:
A flavescencia dourada (FD) da vide, provocada polo organismo nocivo
Grapevine flavescence dorée phytoplasma
, é unha praga corentenaria da Unión regulada no Regulamento (UE) nº 2019/2072 e no Regulamento (UE) nº 2016/2031. O cicadélido
Scaphoideus titanus
é o insecto vector da FD.
O día 22 de setembro de 2022 publicouse no DOUE o Regulamento de execución (UE) nº 2022/1630 da Comisión, do 21 de setembro, polo que se establecen medidas para a contención do
Grapevine flavescence dorée phytoplasma
en determinadas zonas demarcadas. A través deste regulamento tamén se estableceu unha zona tampón de FD en Galicia de 2,5 km coa fronteira con Portugal que abrangue varios concellos de Pontevedra e de Ourense.
O día 20 de decembro de 2022 o Comité Fitosanitario Nacional aprobou o Plan nacional de continxencia da flavescencia dourada da vide, que recolle as medidas que se deben adoptar contra a FD co obxectivo de impedir a súa aparición e, no caso de que apareza, actuar con rapidez e eficacia, determinar a súa distribución e combatela co fin de evitar a súa propagación e erradicala.
Durante o ano 2022 realizáronse prospeccións na zona tampón de FD de Galicia para detectar posibles plantas infectadas e a presenza do vector. Como consecuencia destas prospeccións, constatouse a presenza do vector en Galicia e en novembro de 2022 confirmouse a presenza de FD en 6 plantas de vide nos concellos de Arbo, Crecente e As Neves, na provincia de Pontevedra, e no concello de Padrenda, na provincia de Ourense. O día 2 de febreiro de 2023 publicouse a Resolución do 20 de xaneiro de 2023, da Dirección Xeral de Gandaría, Agricultura e Industrias Agroalimentarias (DOG número 23, do 2 de febreiro), que declarou a presenza de FD en Galicia e estableceu a zona demarcada e as medidas urxentes para a súa erradicación e control.
Durante as prospeccións realizadas durante o ano 2023 producíronse novas deteccións de FD, o que obrigou a ampliar a zona demarcada e modificar as medidas de erradicación e control deste organismo. O día 17 de novembro publicouse a Resolución do 9 de novembro de 2023, da Dirección Xeral de Gandaría, Agricultura e Industrias Agroalimentarias, pola que se amplían as zonas demarcadas pola presenza da praga de corentena denominada flavescencia dourada da vide e se establecen medidas urxentes para a súa erradicación e control na Comunidade Autónoma de Galicia (DOG número 219, do 17 de novembro).
Na Resolución do 9 de novembro de 2023 establecéronse unha serie de medidas obrigatorias para a erradicación e control da FD. Con respecto ás medidas para a circulación do material de Vitis, deben seguirse as condicións establecidas no Regulamento de execución (UE) nº 2021/2285 da Comisión, que modifica o Regulamento de execución (UE) nº 2019/2072.
Durante as prospeccións realizadas durante o ano 2024 detectáronse novas plantas positivas a FD en varios concellos, o que obrigou a ampliar a zona demarcada. O día 27 de novembro publicouse a Resolución do 19 de novembro de 2024, da Dirección Xeral de Gandaría, Agricultura e Industrias Agroalimentarias, pola que se amplían as zonas demarcadas pola presenza da praga de corentena flavescencia dourada da vide e se manteñen as medidas urxentes para a súa erradicación e control na Comunidade Autónoma de Galicia (DOG número 229, do 27 de novembro).
O 24 de febreiro de 2025 publicouse o Regulamento de execución (UE) 2025/358 da Comisión, do 21 de febreiro, polo que se modifica o Regulamento de execución (UE) nº 2022/1630 no que respecta á lista de zonas demarcadas para a contención de
Grapevine flavescence dorée phytoplasma
. Este regulamento ampliou a demarcación da praga no territorio de Portugal e, como consecuencia, a zona tampón de Galicia que abrangue varias parroquias da provincia de Ourense. Polo tanto, faise preciso publicar unha nova resolución que actualice a nova zona demarcada da praga de corentena flavescencia dourada da vide en Galicia.
O 20 de abril de 2025 publicouse o Decreto 29/2025, do 7 de abril, polo que se cualifica de utilidade pública a erradicación da flavescencia dourada da vide en Galicia e se ordenan as medidas para evitar a súa propagación (DOG número 82, do 30 de abril).
Por todo o anteriormente exposto,
1. Actualizar a zona demarcada de FD da vide en Galicia. No anexo I desta resolución pódese consultar o plano da zona demarcada actual; no anexo II, a listaxe de todas as parcelas infestadas e no anexo III, a listaxe de parroquias e concellos da zona tampón.
A zona demarcada poderá consultarse de forma actualizada na páxina web oficial da Consellería do Medio Rural:
https://mediorural.xunta.gal/gl/temas/agricultura/sanidade-vexetal/organismos-nocivos-de-corentena
2. Manter todas as medidas fitosanitarias establecidas na Resolución do 9 de novembro de 2023, da Dirección Xeral de Gandaría, Agricultura e Industrias Agroalimentarias, pola que se amplían as zonas demarcadas pola presenza da praga de corentena denominada flavescencia dourada da vide e se establecen medidas urxentes para a súa erradicación e control na Comunidade Autónoma de Galicia, así como as establecidas no Decreto 29/2025, do 7 de abril, polo que se cualifica de utilidade pública a erradicación da flavescencia dourada da vide en Galicia e se ordenan as medidas para evitar a súa propagación.
Santiago de Compostela, 28 de xullo de 2025